# Tong Li Publishing

Tongli Publishing Co. (Xinés: 東立出版社, Pinyin: Dōng Lì Chūbǎnshè), també conegut com a Tong Li Còmics, és una empresa editorial del Taiwan dedicada a la distribució de còmics tant domèstics com importats.
Tong Li es va fundar el 1977 en Tainan, Taiwan, amb només nou empleats. El seu fundador, Fang Wannan, entra al negoci editorial com a venedor de còmic copiat il·legalment el 1975, amb l'editorial Hongguan. Durant quinze anys, Tong Li va ser el major productor de còmics pirata, refent més de 1.000 títols en total, i durant una part d'eixa etapa, publicant uns 50 cada mes. Uns centenars de les còpies s'exportaven a Singapur, arribant-se a distribuir còpies a Malàisia. Els títols de Tong Li, al seu torn, eren piratejats tant a Taiwan, com als mercats menors com Malàisia. En l'últim cas, en tractar-se d'un mercat molt reduït, ni l'editor xinés ni tampoc els japonesos no es preocupen per evitar-ho.
L'editorial adquiria novetats d'editorials japoneses, i els publicava reemplaçant el text original japonés per Xinés tradicional, i redibuixant les vinyetes per a cobrir pits femenins amb sostenidors i suavitzant les escenes més violentes. El cap de Tong Li, Fang Wannan (范萬楠), es definia a si mateix, fent broma, com el rei dels pirates. L'etapa compresa entre 1976 i 1992 és coneguda al país com daoban shidai o període pirata.
Tot i que la pirateria era l'estàndard de la indústria, Tong Li va aconseguir la primera llicència d'un manga per a Taiwan quan el 1989 tanca amb Hakusensha un acord per publicar l'obra de Minako Narita Cipher. El següent seria l'any 1991 amb Akira de Katsuhiro Otomo, de l'editorial Kodansha. A partir del 1992 es produeixen canvis en les lleis que farien inviables les indústries pirata. El camí cap a la publicació legítima es dibuixa entre 1988 i 1992, quan una desena d'editorials pirates de Taiwan, de les quals Tong Li era la més gran, arriba a un acord amb les editorials japoneses. L'acord beneficiava a l'editorial perquè publicaria el 44% de les novetats, obtenint gran part dels títols amb més mercat. El distribuïdor japonés rebia 12,50 dòlars per cada títol, i el 8% de les vendes.
També el 1992, Tong Li comença a publicar manhua taiwanés, amb Dragon Youth i Star Lass. El mateix any, Tong Li llança al mercat diverses revistes on recopilaria sèries de manga, sent la més famosa d'elles Formosa Youth.

## Referències

* 1 2 "Tong Li Publishing Timeline (東立出版年鑑)", Tong Li, Retrieved 2008-10-13.
* ↑ «港台漫畫出版社列傳之——東立篇». ACG Talk, 09-05-2013. Arxivat de l'original el 2013-05-09. [Consulta: 6 juliol 2020].
* 1 2 3 4 John A. Lent, Pulp Demons: International Dimensions of the Postwar Anti-Comics Campaign (1999) p. 195.
* 1 2 3 4 5 Lent, John. «Manga in East Asia». A: Manga : an anthology of global and cultural perspectives. Nova York: Continuum, 2010, p. 297-314. ISBN 9781441107879.
* 1 2 3 4 Lent, John A. Asian comics. Jackson: University Press of Mississippi. ISBN 9781628461589.
* ↑ Martin, Fran. «Japanese Homoerotic Manga in Taiwan: Same-Sex Love and Utopian Imagination». A: Women's Manga in Asia and Beyond, 2019, p. 5-23.
* ↑ Fang Wan-Nan. «東立漫遊網 關於東立-東立出版年鑑». 東立經營項目介紹. Tong Li Publishing. [Consulta: 3 novembre 2008].
* ↑ Asia, Inc: The Region's Business Magazine. Manager International Company, 1994. «Tong Li now publishes Shonen Jump legally (under the name Formosa Youth) and Shonen Magazine. Taiwan's official endorsement of international standards of intellectual property rights in 1993 also strengthened the hands of Japan's ...»

## Enllaços externs

* Pàgina web oficial (xinès)